NAYRÏR JANAN PʼEQEÑCHÄWIPA | ¿KAWKINSA CHUYMACHTʼKIR ARUNAK JIKJJATASMA?
Taqeniw chuymachtʼatäñ muntanjja
Wawäkasajj taqeniw jaqosirïtanjja, uk ¿jumajj amtasisktati? Jaqosisajja inas kayu jan ukajj ampar usuchjaschiyäta. Mamamajj kunjamsa chuymachtʼayätam uk amtasiskpachätawa, inas jankʼak qolljjatchiyätam, jumajj wal jachpachayäta, ukampis mamitamampi chuymachtʼatäsajj walikiw uñjasjjpachayäta. Wawäkasajj jankʼakiw chuymachtʼapjjestäna.
Ukampis jakäwisajj marat maratjamaw mayjtʼawayjje. Jan walinakajj jukʼampiw jiljjatjjaraki, ukatwa chuymachtʼatäñ wal muntanjja. Jan walinakan uñjasipki uka jaqenakarojja, janiw kunjamtï mä taykajj wawapar chuymachtʼki ukham chuymachtʼañjamäjjeti. Uk jichhajj uñjañäni.
Jumajj inas trabajot jaqsuta uñjasisajj wal llakisirïsta. Ukhaman uñjasisajja, Julian chachajj akham sasaw jisktʼasïna: “¿Kunjamarak jichhajj familiajar uñjästi? Walja maranakaw uka empresan irnaqawayta, ¿kunatsa trabajot jaqsupjjpachïtu?” sasa.
Inas chachamampi jan ukajj warmimampi jaljtasajj llakita jikjjatasta. Raquel warmejj akham siwa: “Chachajajj sarjjäna ukhat niya pä maraw pasjje. Nayajj wali llakita, chuymas kawkstʼataw sarjjatapat uñjasiyäta. Jañchi toqetsa wali aynachtʼataw jikjjatasiyäta. Janiw kunsa lurirjamäkayätti” sasa.
Inas wali usuta jikjjatasta ukat jan jankʼak walirjjstati. Jumajj inas Job chachjam jikjjatasiraksta, jupasti wali usut uñjasisajj akham sänwa: “Janiw jukʼampi jakañ munkjjtti” sasa (Job 7:16). Luis sat mä chachajj 80 maraniwa, jupajj akham sarakiwa: “Jan walinakan uñjasisajja, awisajj jiwañak suyjjta” sasa.
Inas mä familiaraman jiwatapat wali llakita jikjjatasta ukat chuymachtʼatäña munsta. Robert chachajj akham siwa: “Wawamajj mä avionajj jaqoqtki ukan jiwatayna sasin yatiyapkitäna ukhajja, janiw ukajj cheqaw sañjamäkänti. Uka qhepatjja walpun llakisiyäta. Bibliajj maynis mä espadampi chhoqontkistaspa ukhamawa sasaw uka toqet qhanañchi” sasa (Lucas 2:35, NM).
Robert, Luis, Raquel ukat Julian chacha warminakajj llakinakansa uñjasipkchïnjja, chuymachtʼataw uñjasipjjäna. Alajjpachankir Diosaw jupanakarojj chuymachtʼäna. ¿Kunjamsa Diosajj chuymachtʼistaspa? Chuymachtʼatäñ munkañäni ukhajj ¿Diosajj chuymachtʼarakistaspati?
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn